Namibiërs gaande oor Ees se nuwe video - Kuns En Vermaak - Republikein
Tuesday, September 29th, 09:07:51
Namibiërs gaande oor Ees se nuwe video
17 August 2020 | Kuns en vermaak
Tanja Bause - Die Namibiese kunstenaar Ees se nuwe enkelsnit en video "Magic" is Vrydag bekend gestel en het binne twee ure oor die 6 000 kyke gekry.
Ees het 'n Zoom-vergadering met die span agter die Local Tourism is Lekker-groep gehad, waar hulle idees uitgeruil het oor hoe hulle alle Namibiërs kan kry om saam in hierdie uitdagende tye te werk.
"Ek het die idee gekry om 'n video van verskillende Namibiërs, gewone mense en bekende mense saam te stel. Ek het vir Nrupesh Soni van Local Tourism is Lekker genader om uit te vind hoe die groep my kan ondersteun om die boodskap te versprei en om die videogrepe bymekaar te sit. Dit was in April gewees en drie maande later is die video bekend gestel," het Ees gesê.
Volgens Soni het hulle sowat 400 video's ontvang van mense wat wys hoe hulle saam met die lied "Magic" sing of wat wys hoe hulle ander Namibiërs help.
"Ons het video's van bekendes soos onder meer Michelle McLean, Jacques Burger, kunstenaars soos Dillish Mathews, Nadia Breytenbach, Oteya, Ras Sheehama, Lize Ehlers, Wambuseun en Riaan Smith ontvang. Ons het ook 'n snit van Shishani wat oorsee woon en selfs van Behati Prinsloo Levine ontvang. Die video was klaar saamgestel toe Behati vir Ees twee dae voor die bekendstelling gekontak het, en gesê het dat sy van die video gehoor het en baie graag deel daarvan wil wees. Maar die video bestaan ook uit talle gewone Namibiërs van oraloor die land," het Soni gesê.
"Ek was baie opgewonde oor Behati se video uit Amerika. Ek wil lank al saam met haar werk omdat ons beide buite Namibië woon, maar steeds Namibië bevorder," het Ees gesê.
"Dit was vir ons van Local Tourism is Lekker baie belangrik om betrokke te wees by die video wat Namibiërs wys wat gelukkig is en pret het. Mense wat met alles wat tans gebeur, saam kan staan en net hulself wees. Die video stel die eenheid van ons as Namibiërs ten toon en wys wat ons as 'n nasie kan doen en bereik as ons almal saamstaan. Niemand het geld vir die maak van hulle videosnitte ontvang nie en daar was geen borge by die maak hiervan betrokke nie. Dit is net Namibiërs wat bietjie hoop en glimlagte wil deel," het Soni gesê.
"Ek hoop dat mense die mag van musiek kan besef en bewus raak van wat musiek kan doen. Kom ons word 'n sterker en verenigde Namibië en gebruik die lied as 'n motiveerder wanneer die tye moeilik raak," het Ees gesê.
Gaan loer op die Facebook-bladsye van Local Tourism is Lekker, Ees of Republikein in om na die video te kyk. - [email protected]